Na temelju članka 60. Statuta Osnovne škole Donja Stubica, Školski odbor Osnovne škole Donja Stubica na svojoj petnaestoj sjednici održanoj dana 22. listopada 2018. godine donosi

**PRAVILNIK O KORIŠTENJU ŠKOLSKOG PROSTORA**

Članak 1.

1. Školska sportska dvorana (u daljem tekstu Dvorana) i ostali prostor škole (učionice, hol i kabinet (u daljnjem tekstu Ostali prostor)) služi prvenstveno za održavanje nastave za učenike OŠ Donja Stubica.
2. Osnovna škola Donja Stubica, za održavanje aktivnosti iz stavka 1. ovog članka, Dvoranu koristi u pravilu radnim danom do 16.10 sati, a Ostali prostor do 14.25 sati.

Članak 2.

1. U izvannastavno vrijeme Dvorana i Ostali prostor može se dati u najam fizičkim, pravnim osobama ili udrugama koje rade s djecom (u daljem tekstu Najmoprimci).
2. Najmoprimci su obvezni plaćati naknadu za najam prostora:
* Dvorane u iznosu od 40,00 kuna po sunčanom satu korištenja za fizičke i pravne osobe
* Dvorane u iznosu od 25,00 kuna po sunčanom satu korištenja za udruge
* Hola škole u iznosu od 40,00 kuna po sunčanom satu korištenja za fizičke i pravne osobe
* Hola škole u iznosu od 25,00 kuna po sunčanom satu korištenja za udruge
* Kabineta u iznosu od 6,50 kuna po sunčanom satu korištenja za udruge
* Učionice u iznosu od 25,00 kuna po sunčanom satu za fizičke i pravne osobe
* Učionice u iznosu od 15,00 kuna po sunčanom satu za udruge

Članak 3.

1. Kao dokaz rada s djecom, udruge moraju priložiti Pravilnik o radu ili neki drugi dokument iz kojeg je vidljivo da rade s djecom.

Članak 4.

1. Najmoprimci Dvorane i Ostalog prostora obvezni su potpisati Ugovor o najmu (u daljem tekstu Ugovor).
2. Ugovor o najmu Dvorane i Ostalog prostora sklapa se na razdoblje koje nije kraće od 30 dana, a najduže može trajati do kraja tekuće školske godine
3. Škola ni na koji način ne snosi odgovornost za ozljede nastale pri neovlaštenom, nedozvoljenom, nepravilnom ili nestručnom korištenju sprava i opreme koja je sastavni dio Dvorane i Ostalog prostora te ozljede nastale vlastitom krivnjom.
4. Najmoprimci Dvorane i Ostalog prostora ne smiju svoje ugovorene termine ustupati drugim korisnicima, davati u podnajam i sl., niti koristiti Dvoranu i Ostalog prostora u druge svrhe koje nisu prethodno ugovorene.
5. Najmoprimci Dvorane koji ju koriste izvan radnog vremena škole preuzet će ključeve od Dvorane i ulaza u školu sa strane školskog igrališta.
6. Za preuzete ključeve Najmoprimci će potpisati potvrdu o preuzimanju.

 Članak 5.

1. Nastala oštećenja prilikom korištenja Dvorane i Ostalog prostora koje Najmoprimci uzrokuju, Najmoprimci su dužni ispraviti, tj. nadoknaditi nastalu štetu u roku od 10 dana od nastanka oštećenja, odnosno, 10 dana od ispostavljene fakture od strane Škole, ako je Škola za otklon oštećenja angažirala vanjsku tvrtku.

Članak 6.

1. Najmoprimci Dvorane i Ostalog prostora dužni su korištenje dvorane plaćati mjesečno i to najkasnije do petnaestog dana u mjesecu za protekli mjesec, prema ispostavljenim računima.
2. Obračun najma vrši se prema rasporedu korištenja prostora definiranom prilikom potpisivanja Ugovora.

Članak 7.

1. U slučaju kašnjenja s plaćanjem, Škola ima pravo uskratiti daljnje korištenje Dvorane i Ostalog prostora do potpunog podmirenja dugova.

 Članak 8.

1. Raspored najma Dvorane i ostalog prostora dogovara se s odgovornom osobom škole (ravnateljica).

Članak 9.

1. Škola je Najmoprimcima dužna omogućiti korištenje Dvorane i ostalog prostora u ugovorenom terminu.
2. Obveza je škole i svih korisnika održavati predmetni prostor čistim i urednim.

 Članak 10.

1. Sredstva ostvarena davanjem Dvorane i Ostalog prostora u najam koristit će se za:
* Održavanje Dvorane i prostora unutar matične i područnih škola
* Poboljšanje materijalnih uvjeta rada u Dvorani i prostoru unutar matične i područnih škola

Članak 11.

1. Računovođa škole najmanje dva puta godišnje izvješćuje Školski odbor o financijskom poslovanju i prihodima ostvarenim od davanja prostora na korištenje.

 Članak 12.

1. Ovaj Pravilnik stupa na snagu osmoga (8.) dana od dana objave na oglasnoj ploči Škole.

KLASA: 003-05/18-01/03

URBROJ: 2113/01-380-5-01-18-1

Donja Stubica, 22. listopada 2018.

Predsjednik Školskog odbora:

Tihomir Kovačić

\_\_\_\_\_\_\_\_\_\_\_\_\_\_\_\_\_\_

Pravilnik je objavljen na oglasnoj ploči Škole dana 22. listopada 2018. godine, a stupio je na snagu dana 30. listopada 2018. godine.

 Ravnateljica škole:

 Sonja Martinek, prof.

 \_\_\_\_\_\_\_\_\_\_\_\_\_\_\_\_\_\_